Pluimpie vir hospitaal - Health - Erongo
Wednesday, June 23rd, 2021 18:39:06
Pluimpie vir hospitaal
Die distrikshospitaal op Usakos is 'n uitsondering wanneer dit kom by netheid en dienslewering.
George Olivier; Pasient; "... geen ander hospitaal in die land kan by julle kers vashou nie ..."
Usakos se distrikshospitaal se ongevalle afdeling. Foto verskaf
Dit is nie elke dag dat jy iets positief van die land se staatshospitale hoor nie, met mense wat gedurig hulle misnoeë oor die vervalle toestand van die infrastruktuur uitspreek, asook die swak standaarde wat soms by hierdie instansies gelewer word.
George Olivier het egter onlangs by die distrikshospitaal op Usakos beland en daarna sy positiewe ervaring in die sosiale media gedeel.
"Nee, dit is nie 'n private instelling nie, maar die Usakos-distrikshospitaal se ongevalle. Ek was al op verskeie geleenthede hier (meer as tien keer) en dit lyk altyd mooi skoon en netjies," het hy op sy Facebook-blad geskryf en verskeie foto's geplaas van hoe dit daar lyk.
Die teëls glinster, daar is geen rommel wat rondlê nie, en dit is duidelik sigbaar dat alles is waar dit hoort.
Meer as 800 mense het na Olivier se plasing gekyk, dit is herhaaldelik gedeel en het ook kommentaar van sowat 120 mense ontlok. Baie het hul verbasing uitgespreek en die hospitaal se personeel se lof besing.
"Puik, fantasties, netjies; wat 'n goeie voorbeeld vir ander staatshospitale. Dit wys dat daar geen rede is vir vuil hospitaalsale nie en dat 'n mens moet kyk na dit wat aan jou toevertrou is. Ander staatshospitale het geen verskoning vir die chaos wat oral heers nie," was van die kommentaar.
"Dit gaan alles oor goeie bestuur. Wanneer die leiers voorbeeldig optree, volg die res en dan kry jy sulke resultate," het Ray Klassen bygevoeg.
Die voorstel is ook gemaak dat ander hospitale se personeel gerus by Usakos se hospitaal moet gaan aanklop om te leer hoe dinge gedoen word.
Olivier het in 'n telefonies onderhoud sy dank teenoor die personeel uitgespreek en gesê dit is duidelik dat die mense wat by die hospitaal werk 'n passie het vir wat hulle doen en dit met trots doen.
"Ek kom gereeld daar en die hospitaal is altyd skoon en netjies. Dankie dat julle so 'n ho? standaard handhaaf wat mense opreg kan waardeer. Ek glo nie enige ander hospitaal in die land kan by julle kers vashou nie, maar dit beteken nie hulle kan nie probeer nie."
Suster Beauty Kavana, 'n matrone, en dr. Papy Jossard Kabanga Tshibangu, die senior mediese beampte, by die hospitaal wou nie veel sê nie.
"Ons werk in 'n openbare opset en almal doen hulle deel. Die regte mens om mee te gesels is die uitvoerende direkteur van gesondheidsdienste, Ben Nangombe."
Nangombe het gesê dit is 'n riem onder die hart van die openbare gesondheidsektor om dienste gelykstaande met dié van die private sektor te kan voorsien en handhaaf.
"Dit is werklik voorbeeldig wat Usakos-hospitaal doen en dit bevestig dat jy die beste kan maak met beperkte hulpbronne tot jou beskikking. Die hospitaal wys ook jy kan baie doen met die regte bestuur en toegewyde personeel."
Hy het bygevoeg die ministerie wil graag hê meer hospitale moet die voorbeeld volg wat gestel is deur die personeel van die Usakos-hospitaal.
"Dit is glad nie moeilik nie. Die basiese dinge moet in plek wees en gedoen word, want die ministerie verskaf die nodige toerusting. Die behandeling en motivering van die personeel is ook van kardinale belang. Dit is duidelik die hospitaal se bestuur slaag daarin en sorg die personeel kry die basiese beginsels reg."
Nangombe het ook genoem dat die Usakos-hospitaal nie die enigste hospitaal is wat 'n goeie voorbeeld in die Erongostreek stel nie.
"Ek het onlangs besoek aan die Swakopmund-hospitaal afgelê en was aangenaam verras met die hoë higeniese standaarde daar. Die wasgoedgeriewe by die Walvisbaai-hospitaal word ook op 'n besonderse goeie manier bedryf en is van die beste wat ek al ooit gesien het. Dit wys dat die leierskap in die streek die basiese dinge reg doen, en dit is bemoedigend."